སྙོམས་པར་ཞུགས་པས་ཚངས་སྤྱོད་མཐར་ཕྱིན་པ་ལ་དགོངས་ནས། འཁྲིག་པ་ལས་གཞན་དུ་ཞེས་སོགས་གསུངས་པའི་ཕྱིར།།
འདིར་སྨྲས་པ། གསུང་རབ་འཆད་ཐབས་མན་ངག་ཁྱད་པར་ཅན། །རྣམ་བཤད་རྣམ་པ་བདུན་གྱིས་བཤད་པ་ཡིས། །སྐལ་ལྡན་རྗེས་སུ་འཛིན་པའི་གདམས་པ་ཡིས། །འབེལ་གཏམ་རྣམ་པར་ངེས་པ་ལེགས་པར་བཤད། །བསྡུ་བའི་ཚིགས་སུ་བཅད་པའོ།།
གཉིས་པ་ལེའུའི་མཚན་བསྟན་པ་ནི།
རྩ་བ། ཆོས་མངོན་པ་ཀུན་ལས་བཏུས་པ་ལས། འབེལ་བའི་གཏམ་རྣམ་པར་ངེས་པ་ཀུན་ལས་བཏུས་པ་ཞེས་བྱ་བ་སྟེ། ཀུན་ལས་བཏུས་པ་ལྔ་པའོ།། །།
ལེགས་པར་བཤད་པ་ཆོས་མངོན་རྒྱ་མཚོའི་རྙིང་པོ་ཞེས་བྱ་བ་ལས། འབེལ་བའི་གཏམ་རྣམ་པར་ངེས་པ་ཞེས་བྱ་བ་སྟེ། ཀུན་ལས་བཏུས་པ་ལྔ་པའི་འགྲེལ་པའོ།།
གསུམ་པ་བསྟན་བཅོས་ཀྱི་མཚན་དོན་བསྡུས་ཏེ་བསྟན་པ་ནི།
རྩ་བ། བསྟན་བཅོས་འདི་ཅིའི་ཕྱིར་ཆོས་མངོན་པ་ཀུན་ལས་བཏུས་པ་ཞེས་བྱ་ཞེ་ན། རྟོགས་ནས་བསྡུས་པའི་ཕྱིར་རོ། །ཀུན་ནས་བསྡུས་པའི་ཕྱིར་རོ། །ཡང་དག་པར་མཐོ་བའི་གནས་ཡིན་པའི་ཕྱིར་རོ།།
བསྟན་བཅོས་འདི་ཅིའི་ཕྱིར་ཅེས་པ་དྲིས་ལན་གཉིས་ཀྱིས་ཤེས་པར་བྱ་ལ། བསྟན་བཅོས་འདིའི་མཚན་དོན་ཁྱད་ཆོས་གསུམ་གྱིས་ཤེས་པར་བྱ་སྟེ། སློབ་དཔོན་གྱིས་ཟག་མེད་རྗེས་འབྲང་དང་བཅས་པ་མངོན་སུམ་དུ་རྟོགས་ནས་བཏུས་པས་མངོན་པས་བཏུས་པ་དང་། མངོན་པའི་སྡེ་སྣོད་དགོངས་འགྲེལ་སྟོང་ཕྲག་བརྒྱ་པ་སོགས་ལས་བཏུས་པས། མངོན་པ་ལས་བཏུས་པས་མངོན་པ་ཀུན་ལས་བཏུས་པ་དང་། ཡང་དག་པར་མཐོ་བའི་གནས་ཟག་མེད་རྗེས་འབྲེང་དང་བཅས་པ་མཐར་ཐུག་པ་ཐོབ་པའི་ཆེད་དུ་བཏུས་པ་མངོན་པའི་ཆེད་དུ་བཏུས་པས་མངོན་པ་ཀུན་ལས་བཏུས་པ་ཞེས་ཤེས་པར་བྱ་བའི་ཕྱིར།
བཞི་པ་མཇུག་གི་དོན་ལ་གཉིས། བསྟན་བཅོས་གང་གིས་མཛད་པ་དང་། སྒྱུར་བྱེད་གང་གིས་བསྒྱུར་བའི་ཚུལ་ལོ། །དང་པོ་ནི།
རྩ་བ། ཆོས་མངོན་པ་ཀུན་ལས་བཏུས་པ། སློབ་དཔོན་ཐོགས་མེད་ཀྱིས་མཛད་པ་རྫོགས་སོ།། །།
ཆོས་མངོན་པ་ཞེས་ཏེ། དམ་པའི་ཆོས་མངོན་པ་ཀུན་ལས་བཏུས་པ། ཞེས་བྱ་བ། གསུང་རབ་མཐའ་དག་གི་དགོངས་པ་འགྲེལ་པར་རྒྱལ་བས་ལུང་བསྟན་པའི་ཤིང་རྟ་ཆེན་པོ་སློབ་དཔོན་འཕགས་པ་ཐོགས་མེད་ཀྱིས་མཛད་པ། རྣམ་བཤད་དང་བཅས་པ་རྫོགས་སོ།། །།
གཉིས་པ་(སྒྱུར་བྱེད་གང་གིས་བསྒྱུར་བའི་ཚུལ་)ནི།
རྩ་བ། རྒྱ་གར་གྱི་མཁན་པོ་ཛི་ན་མི་ཏྲ་དང་། ཤཱི་ལེནྡྲ་བོ་དྷི་དང་། ཞུ་ཆེན་གྱི་ལོ་ཙཱ་བ་བན་དེ་ཡེ་ཤེས་སྡེས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །།
རྒྱ་གར་གྱི་མཁན་པོ་ཛི་ན་མི་ཏྲ་དང། །ཤཱི་ལེནྡྲ་བོ་དྷི་དང་། ཞུ་ཆེན་གྱི་ལོ་ཙྪ་བ་བནྡེ་ཡེ་ཤེས་སྡེས། རྒྱ་གར་གྱི་སྐད་ལས་བོད་ཀྱི་སྐད་དུ་བསྒྱུར་ཅིང་ཞུས་ཏེ་འཆད་ཉན་གྱིས་ལེགས་བཤད་གཏན་ལ་ཕབ་པའོ།། །།
དོན་ཟབ་དགོངས་པ་ངེས་པར་འགྲེལ་པ་ལས།།
དྲང་དོན་ངེས་དོན་ཇི་ལྟར་འབྱེད་པའི་ཚུལ།།
རྒྱལ་བས་གསངས་པའི་བཞེད་པ་ཇི་བཞིན་དུ།།
འགྲེལ་བྱེད་ཀུན་ལས་བཏུས་པའི་རྣམ་བཤད་བྱས།།
དྲི་མེད་རིག་པའི་མིག་དང་མི་ལྡན་ཞིང་།།
ལེགས་བཤད་ཉེས་བཤད་འབྱེད་པའི་མཐུ་མེད་པར།།
གཞུང་འདིའི་རྣམ་བཤད་བྱེད་པ་དུ་མ་ཡིས།།
ལུགས་འདི་ལོག་པར་བཤད་པ་མཐོང་བས་ན།།
རྗེ་བཙུན་བླ་མའི་གསུང་གི་གདམས་པ་དང་།།
རྒྱལ་བའི་སྲས་ཀྱི་འགྲེལ་པ་ལ་བརྟེན་ནས།།
དམ་ཆོས་མངོན་པའི་ཤིན་ཏུ་དཀའ་བའི་གནས།།
དོན་བསྡུས་ཙམ་ཞིག་གོ་སླའི་ངག་གིས་བཤད།།
མཁས་པའི་འཇུག་ངོགས་རྣལ་འབྱོར་ཡོད་པའི་ས།།
སྡེ་ཚན་ལྔ་ལ་འདྲིས་པར་མི་བྱེད་པར།།
ཇི་སྙེད་ཤེས་བྱའི་གནས་ལ་བལྟ་འདོད་པ།།
ཤར་ནུབ་རྒྱ་མཚོའི་འགྲམ་བཞིན་རིང་དུ་གོལ།།
འདིར་འབད་དགེ་བ་རབ་དཀར་ཅི་ཡོད་དེས།།
ཐོགས་མེད་དུས་ནས་བརྩེ་བས་བསྐྱངས་པ་ཡིས།།
ནམ་མཁའི་མཐས་གཏུགས་གྱུར་པའི་འགྲོ་བ་རྣམས།།
ཀུན་མཁྱེན་རྒྱལ་བའི་གོ་འཕང་ཐོབ་པར་ཤོག །
ལུགས་འདིར་འབད་པས་རིང་དུ་འདྲིས་བྱས་ཀྱང་།།
ཤིང་རྟ་ཆེན་པོའི་བཞེད་པ་རྟོགས་དཀའ་བས།།
གལ་ཏེ་འདི་ལ་ནོངས་པའི་ཚོགས་མཆིས་ན།།
བླ་མ་ལྷར་བཅས་རྣམས་ཀྱིས་བཟོད་མཛད་རིགས།།
བདག་ཀྱང་དེང་ནས་ཚེ་རབས་ཐམས་ཅད་དུ།།
གཞུང་ལུགས་འདི་དང་ནམ་ཡང་མི་འབྲལ་ཞིང་།།
རྒྱལ་བ་རྣམས་ཀྱི་དམ་ཆོས་མ་ལུས་པ།།
རྒྱལ་བའི་དགོངས་པ་ཇི་བཞིན་འཛིན་པར་ཤོག། །།
དམ་པའི་ཆོས་མངོན་པ་ཀུན་ལས་བཏུས་པའི་རྣམ་བཤད་ལེགས་པར་བཤད་པ་ཆོས་མངོན་རྒྱ་མཚོའི་སྙིང་པོ་ཞེས་བྱ་བ་འདི་ནི། སྙེགས་སྟོན་བཀའ་བཅུ་པ་བློ་གྲོས་བརྟན་པ་ལ་སོགས་པ་སྡོམ་བརྩོན་སྡེ་སྣོད་འཛིན་པ་དུ་མས་བསྐུལ་བ་ལ་བརྟེན་ནས། རྒྱལ་བའི་རིང་ལུགས་པ་ཆེན་པོ་རྗེ་བཙུན་དམ་པ་རེད་མདའ་བ་ཀུ་མ་ར་མ་ཏཱིའི་ཞལ་སྔ་ནས་ཀྱིས་ལེགས་པར་བཤད་པའི་བཀའ་དྲིན་དང་། སྙིགས་དུས་ཀྱི་ཐམས་ཅད་མཁྱེན་པ་རྗེ་རིན་པོ་ཆེ་བློ་བཟང་གྲགས་པའི་དཔལ་བཟང་པོའི་ཞལ་སྔ་ནས་ཀྱི་བཀའ་དྲིན་དང་། མཁས་གྲུབ་དོན་གྲུབ་རིན་ཆེན་གྱི་ཞལ་སྔ་ནས་ལས་ཀྱང་ཐོས་པ་ལ་བརྟེན་ནས། རྗེ་བཙུན་དམ་པ་ཡབ་སྲས་གཉིས་ཀྱི་ཞབས་ཀྱི་རྡུལ་ཡུན་རིང་དུ་སྤྱི་བོས་མནོས་པ་མང་དུ་ཐོས་པའི་དགེ་སློང་རིགས་པ་སྨྲ་བ་དར་མ་རིན་ཆེན་གྱིས། འབྲོག་རི་བོ་ཆེ་དགེ་ལྡན་རྣམ་པར་རྒྱལ་བའི་གླིང་དུ་སྦྱར་བའོ། །ཡི་གེ་པ་ནི་ཤངས་སྟོན་བཀའ་བཅུ་པ་ནམ་མཁའ་རྒྱལ་མཚན་ནོ། །འདིས་བསྟན་པ་རིན་པོ་ཆེ་སྒོ་ཐམས་ཅད་ནས། ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག།།།
༈ ཆོས་འདི་ཡི་བརྒྱུད་པ་ནི། །ཐུབ་པའི་དབང་པོ། བྱམས་པ་མགོན་པོ། ཐོགས་མེད། དབྱིག་གཉེན། བློ་བརྟན། གང་བ་སྤེལ། ཛིན་མིཏྲ། སྐ་ཅོག་ཞང་གསུམ། དཔལ་གྱི་རྡོ་རྗེ། ཟླ་བའི་རྡོ་རྗེ། རྒྱལ་བའི་ཡེ་ཤེས། མཆོག་གི་ཡེ་ཤེས། སེ་བཙུན་གཞོན་ནུ་དབང་ཕྱུག །འགར་མི་ཉག་ཡོན་ཏན་གཡུང་དྲུང་། ཁུ་སྟོན་བརྩོན་འགྲུས་གཡུང་དྲུང་། རྭ་རྒྱ་ལི་གསུམ། བྲང་ཏི་དར་མ་སྙིང་པོ། ཀོའུ་ཡེ་ཤེས་འབྱུང་གནས། འབན་དཀོན་མཆོག་རྡོ་རྗེ། ཐོ་ཀུན་དགའ་རྡོ་རྗེ། མཛད་པ་སྟོན་སྐྱབས། མཛད་པ་གཞོན་བྱང་། འབྲིང་མཚམས་པ་ཞང་སྤྱི་དཀར་བ་ཆེན་པོ། བོ་དོང་བ་རིན་ཆེན་རྩེ་མོ། སྟག་སྟེ་པ་སེངྒེ་རྒྱལ་མཚན། དཔང་ལོ་ཙྪ་བ་བློ་གྲོས་བརྟན་པ། སྐད་གཉིས་སྨྲ་བ་བྱང་ཆུབ་རྩེ་མོ། རེད་མདའ་བ་གཞོན་ནུ་བློ་གྲོས། རྗེ་རིན་པོ་ཆེ་བློ་བཟང་གྲགས་པ། ཡབ་སྲས་གཉིས་ཀ་ལ། བདག་དར་མ་རིན་ཆེན་གྱིས་ཐོས་སོ། །ཡང་རིག་ཆོས་ཀྱི་བརྩོན་འགྲུས་ནས་བཟུང་སྟེ། དོན་གྲུབ་རིན་ཆེན་གྱིས་བར་དུ་བརྒྱུད་པ་ཡང་ཐོས་སོ།།
༈ ཨོཾ་སྭ་སྟི། ཕན་བདེའི་འབྱུང་གནས་རྒྱལ་བསྟན་ཡོངས་འདུའི་ལྗོན། །རབ་རྒྱས་འགྲོ་ཀུན་ཐར་མཆོག་འབྲས་བཟང་ལ། །སྤྱོད་ཕྱིར་བཀྲ་ཤིས་ལྷུན་གྲུབ་ཆོས་གྲྭ་ཆེར། །ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ།། །།སརྦ་མངྒ་ལཾ།། །།
པར་བྱང་སྨོན་ཚིག
༈ རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ།།
གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང་།།
ཚིག་གི་གཟེགས་མ་རེས་ཀྱང་དུག་གསུམ་གྱི།།
དྲི་མ་ཡོངས་འཁྲུད་ལེགས་བཤད་བདུད་རྩི་འདི།།
པར་དུ་བསྐྲུན་པའི་རྣམ་དཀར་ཕུང་པོའི་མཐུས།།
ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ།།
གདངས་ཏེ་རྒྱུད་ལྔའི་འགྲོ་བ་མ་ལུས་པ།།
ངེས་ལེགས་ནོར་བུའི་མཛོད་ལ་དབང་འབྱོར་ཤོག །
ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་གསལ་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་གྱི་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང་། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་སྤེལ་སླད་དང། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན་རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དག་པར་དུ་སྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ་ཤཱཀྱའི་དགེ་སྦྱོང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ།།
༈ །།སྤྱི་ལོ་༢༠༡༧་ལོར་བཤད་སྒྲུབ་ཟུང་འབྲེལ་པར་སྐྲུན་ལྷན་ཚོགས་ཀྱིས་པར་གཞི་གསར་དུ་བསྐྲུན་པ་དགེའོ།། སརྦཾ་མངྒ་ལཾ། །
ཞུ་སྒྲིག་པའི་གསལ་བཤད།
༄༅། ། སྤྱིར་དཔེ་སྡུར་གྱིས་ཞུ་དག་བྱས་ཚུལ་ནི། སྤྱིར་ཀུན་བཏུས་རྩ་བ་དང་དར་ཊཱིཀ་ནང་དཔེ་སྡུར་བྱས་སའི་ཚིག་རྣམས་ལས་ནོར་བཅོས་དགོས་ངེས་ཀྱི་མ་ཡིག་རྣམས་གཞུང་ཡིག་ནས་ཕྱུང་སྟེ་གཤམ་གྱི་སྡུར་མཆན་དུ་བཀོད་པ་མ་གཏོགས་དོགས་པ་ཡོད་པ་དང་། ཆེས་གསལ་པོར་མ་ཆགས་པ་དང་། དག་སྡེབ་མི་འགྲིག་པ་ཡོད་ཀྱང་ཅུང་ཟད་གོ་རྒྱུ་ཡོད་པའི་རིགས་རྣམས་རང་སོར་བཞག
གཉིས་པ་བྱེ་བྲག་ཏུ་རྩ་བ་ལ་དཔེ་སྡུར་གྱིས་ཞུ་དག་བྱས་ཚུལ་ནི། འདིར་བལ་ཡུལ་དུ་ས་སྐྱ་རྒྱལ་ཡོངས་གསུང་རབ་སློབ་གཉེར་ཁང་གིས་ལོ་ཁ་ཤས་གོང་གློག་ཀླད་དུ་བཅུག་པའི་ས་སྐྱའི་གྲགས་ཆེན་བཅོ་བརྒྱད་ཅེས་བྱ་བའི་ཕྱོགས་བསྒྲིགས་སུ་མངོན་པ་ཀུན་བཏུས་ཀྱི་པར་རྩ་འདི་རྩ་བའི་མ་དཔེར་འཇོག །དེ་ལ་ཡང་འཛམ་གླིང་འདིར་བོད་ཡིག་གི་བསྟན་འགྱུར་ཤིང་པར་དུ་འཁོད་མྱོང་བའི་སྡེ་དགེ །པེ་ཅིང། སྣར་ཐང་། ཅོ་ནེ་བཅས་ཀྱི་དཔེ་གཞི་བཞི་ཡོད་པ་ལས། དང་པོའི་དབང་དུ་བྱས་ནས་དཔེ་གཞི་གཞན་རྣམས་དང་བསྡུར་ནས་ཕན་ཚུན་ཁྱད་པར་རྣམས་ཅི་མཆིས་མཆན་དུ་བཀོད་པའི་དཔེ་བསྡུར་མའི་བསྟན་འགྱུར་(ཀྲུང་གོའི་ཤེས་རིག་བཀའ་བསྟན་དཔེ་སྡུར་ཁང་གིས་སྤྱི་ལོ་༡༩༩༤་ལོར་པར་སྐྲུན་ཞུས་པ་)ཞེས་བྱ་བར་མངོན་པ་ཀུན་བཏུས་རྩ་བའི་པར་མ་འདི་དང་དཔེ་བསྡུར་བྱས། དེ་ལྟར་བྱས་ཚེ་དར་ཊཱིཀ་དགོངས་པ་བློར་འཆར་བདེར་འོང་ཕྱིར་ཏུ་དེའི་ནང་རྩ་བའི་ཚིག་འགྲེལ་མ་དཔེའི་རྩ་ཚིག་དང་ཆེས་མི་མཐུན་སྐབས་དཔེ་སྡུར་བྱས་སའི་དཔེ་གཞན་ནང་གི་རྩ་ཚིག་རྣམས་གཞུང་ཡིག་ཏུ་བཀོད་ཡོད། དེ་ལྟར་བྱས་ཚུལ་ནི་སྡེ་དགེའི་པར་གཞིར་བྱས་པའི་བསྟན་འགྱུར་ཁྲོད་ཀྱི་རྩ་བ་དཔེ་བསྡུར་མའི་མཆན་ཡིག་གཞིར་བཟུང་བྱས་པ་ལས་སྣར་ཐང་སོགས་བསྟན་འགྱུར་པར་གཞན་གསུམ་མ་རྙེད།
སྡུར་དཔེ་སོ་སོའི་བསྡུས་མིང་ནི།
བསྡུས་མིང།
སྡུར་དཔེ་ངོས་འཛིན།
<<ས་>>
མ་དཔེ་ས་སྐྱ་རྒྱལ་ཡོངས་གསུང་རབ་སློབ་གཉེར་ཁང་གི་གློག་སླད་དུ་བཅུག་པའི་མངོན་པ་ཀུན་བཏུས་ཀྱི་རྩ་བ་ལ་ཟེར།
<<རྩ་བཞི>>
སྡེ་དགེ །པེ་ཅིང། སྣར་ཐང་། ཅོ་ནེ་བཞིའི་མངོན་པ་ཀུན་བཏུས་ཀྱི་རྩ་བ་རྣམས་ཁྱད་མེད་དུ་བྱུང་ཚེ་དེ་ལྟ་བུའི་དཔེ་བཞི་པོ་ལ་ཟེར།
<<སྡེ་>>
སྡེ་དགེའི་མངོན་པ་ཀུན་བཏུས།
<<པེ་>>
པེ་ཅིང་མངོན་པ་ཀུན་བཏུས།
<<སྣར་>>
སྣར་ཐང་མངོན་པ་ཀུན་བཏུས།
<<ཅོ་>>
ཅོ་ནེའི་མངོན་པ་ཀུན་བཏུས།
(པར་ཕྱི་མ་ལྔ་པོ་ནི་དབུ་ནས་མཐའི་བར་གྱི་གཞུང་ཆ་ཚང་བ་དང་སྡུར་མེད་ཀྱང་དོགས་པའི་རིགས་ཁ་ཅིག་བྱུང་ཚེ་དེར་བསྡུར་ཏེ་ཁྱད་པར་རྣམས་ཞབས་མཆན་དུ་བཀོད།)
གསུམ་པ་རྣམ་བཤད་ལ་ཞུ་དག་བྱས་ཚུལ་ནི། དཔལ་ལྡན་འབྲས་སྤུངས་བློ་གླིང་དཔེ་མཛོད་ཀྱིས་སྤྱི་ལོ་༢༠༠༡ ལོར་པར་དུ་བསྐྲུན་པའི་དར་ཊཱིཀ་པར་མ་དེ་མ་དཔེར་བཅོལ་བའི་སྟེང་དཔེ་སྡུར་བྱས་སའི་དཔེ་གཞན་གསུམ་དང་ཞིབ་སྡུར་བྱས་ཏེ་རྣམ་བཤད་ཚིག་དོན་གྱི་ཁྱད་པར་ལ་དོགས་པ་ཅུང་ཟད་ཀྱང་ཡོད་ན་ཤོག་ངོས་དེར་ཚིག་གི་ཁྱད་པར་རྣམས་ཞབས་མཆན་དུ་གསལ། དེ་ལྟར་མིན་པར་དཔེ་སྡུར་བྱས་སའི་དཔེ་གཞན་གྱི་ཚིག་རྣམས་ཀྱི་ནང་ནས་མ་དཔེའི་ཚིག་ལས་གོ་བ་ལོགས་ཤིག་མེད་པའམ་ནོར་བར་ཐག་གཅོད་དུ་རུང་བའི་ཚིག་ཡོད་ཚད་སྡུར་མཆན་དུ་བཀོད་མེད། པར་མ་སོ་སོའི་བསྡུས་མིང་ནི།
བསྡུས་མིང།
པར་སྐྲུན་ཁང་མིང།
བསྐྲུན་ཡུལ།
བསྐྲུན་ལོ།
<<བློ་>>
དཔལ་ལྡན་འབྲས་སྤུངས་བློ་གླིང་དཔེ་མཛོད།
མུནྡ་གྷོ་ཊེ།
༢༠༠༡
<<ཞོལ་>>
ཞོལ་པར་ཁང་།
དྷི་ལི།
༡༩༨༢
<<བླ་>>
བླ་བྲང་བཀྲ་ཤིས་དཀྱིལ་པར་ཁང་།
བོད།
༡༩༩༩
<<སྐུ་>>
སྐུ་འབུམ་བྱམས་པ་གླིང་པར་ཁང་།
བོད།
༡༩༨༢
(པར་ཕྱི་མ་གསུམ་པོ་ནི་དབུ་ནས་མཐའི་བར་གྱི་གཞུང་ཆ་ཚང་བ་དང་སྡུར་མེད་ཀྱང་དོགས་པའི་རིགས་གང་ཡིན་བསྡུར་ཏེ་ཁྱད་པར་རྣམས་ཞབས་མཆན་དུ་བཀོད།)
བཞི་པ་རྩ་འགྲེལ་སྦྱོར་ཚུལ་ནི། དར་ཊཱིཀ་འདིས་མངོན་པ་ཀུན་བཏུས་ཀྱི་ཚིག་རྣམས་ལ་འགྲེལ་པར་མཛད་ཀྱང་རྩ་ཚིག་དུ་མ་རྣམ་བཤད་ནང་གི་སོགས་སྒྲས་བསྡུས་དང། རྩ་ཚིག་གཞན་ཡང་དངོས་སུ་ཡོད་ཀྱང་རྒྱ་འགྲེལ་ལྟར་དངོས་སུ་མ་བཀོད་པར་བརྟེན་དེང་དུས་ཀྱི་སློབ་གཉེར་གསར་བུ་བ་རྣམས་ཀྱིས་ཅུང་ཟད་རྩ་ཚིག་སོ་སོའི་ཐད་ཀྱི་འགྲེལ་པ་དང། འགྲེལ་ཚིག་སོ་སོའི་ཐད་ཀྱི་རྩ་བ་གང་ཡིན་ངོས་བཟུང་དཀའ་བས་ངལ་བ་མི་དགོས་པར་རྩ་འགྲེལ་བདེ་བླག་ཏུ་ཁོང་དུ་ཆུད་པའི་ཆེད་དུ་དང་པོ་རྩ་བ་དང་གཉིས་པ་འགྲེལ་ཚིག་བཀོད་ཡོད། རྩ་འགྲེལ་མཚམས་གང་དུ་སྦྱོར་བ་ནི། དར་ཊཱིཀ་གི་ས་བཅད་རྣམས་མཚམས་གང་དུ་གསུངས་པ་ལས་འགྲེལ་པ་མཛད་པ་པོའི་ངོས་ནས་གཞུང་ཚན་སྔ་ཕྱིའི་མཚམས་སྦྱར་གལ་ཅན་རྣམས་གང་དུ་བྱུང་མིན་དཔོག་ནུས་པས་དེར་བརྟེན་གཙོ་བོར་རྣམ་བཤ